ΑΠΟΦΑΣΗ ΤΗΣ ΕΠΙΤΡΟΠΗΣ

της 22ας Οκτωβρίου 1999

που τροποποιεί την απόφαση 85/377/ΕΟΚ για τη θέσπιση κοινοτικής τυπολογίας των γεωργικών εκμεταλλεύσεων

[κοινοποιηθείσα υπό τον αριθμό Ε(1999) 3414]

(1999/725/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό αριθ. 79/65/ΕΟΚ του Συμβουλίου, της 15ης Ιουνίου 1965, για τη δημιουργία δικτύου γεωργικής λογιστικής πληροφόρησης επί των εισοδημάτων και της οικονομικής λειτουργίας των γεωργικών εκμεταλλεύσεων στην Ευρωπαϊκή Οικονομική Κοινότητα(1), όπως τροποποιήθηκε τελευταία από τον κανονισμό (ΕΚ) αριθ. 1256/97(2), και ιδίως το άρθρο 4,

Εκτιμώντας τα ακόλουθα:

(1) η απόφαση 85/377/ΕΟΚ της Επιτροπής, της 7ης Ιουνίου 1985, για τη θέσπιση κοινοτικής τυπολογίας των γεωργικών εκμεταλλεύσεων(3), όπως τροποποιήθηκε τελευταία από την απόφαση 96/393/ΕΚ(4), είναι η βάση για την ταξινόμηση των γεωργικών εκμεταλλεύσεων ανά οικονομικό μέγεθος και ανά τύπο καλλιέργειας, τόσο στις έρευνες των αγροτικών διαρθρώσεων, όσο και στα πλαίσια του Δικτύου Γεωργικής Λογιστικής Πληροφόρησης (FADN)· η κοινοτική τυπολογία είναι επίσης η βάση για τον υπολογισμό των ευρωπαϊκών μονάδων μεγέθους (EMM-ESU) και των ορίων που χρησιμοποιούνται τόσο για την οριοθέτηση του πεδίου παρατηρήσεων, όσο και για τη σύνταξη του σχεδίου για την επιλογή των λογιστικών εκμεταλλεύσεων που θα συμπεριληφθούν ή δεν θα συμπεριληφθούν στο δίκτυο FADN·

(2) τα αποτελέσματα των ερευνών για τη διάρθρωση των γεωργικών εκμεταλλεύσεων, που ταξινομούνται ανά EMM (ESU) και ανά τύπο καλλιέργειας χρησιμεύουν ως βάση για τον καθορισμό του πεδίου παρατηρήσεων του δικτύου FADN, το οποίο χρησιμεύει ως βάση για την επιλογή και τη στάθμιση του δείγματος γεωργικών εκμεταλλεύσεων του FADN· η επιλογή των λογιστικών εκμεταλλεύσεων για το πεδίο παρατηρήσεων πρέπει να είναι αντιπροσωπευτική από την άποψη των στόχων κάθε μιας από τις αναλύσεις που προγραμματίζονται·

(3) ο κανονισμός (ΕΟΚ) αριθ. 571/88 του Συμβουλίου(5), όπως τροποποιήθηκε τελευταία από την απόφαση 98/377/ΕΚ της Επιτροπής(6), έχει επεκταθεί για να καταστήσει δυνατή μια σειρά ερευνών σχετικά με τη διάρθρωση των γεωργικών εκμεταλλεύσεων από το 1998 ως το 2007, και απαριθμεί τα χαρακτηριστικά που πρέπει να ερευνηθούν·

(4) η διάρθρωση και η περιεκτικότητα του καταλόγου των χαρακτηριστικών της έρευνας για την κοινοτική βασική έρευνα των ετών 1999/2000 έχουν τροποποιηθεί, έτσι ώστε να διαφέρουν τα χαρακτηριστικά στο νέο κατάλογο από εκείνα που καταγράφονται στις προηγούμενες έρευνες και είναι, επομένως, απαραίτητο να προσαρμοστεί η απόφαση 85/377/ΕΟΚ σύμφωνα με τους καταλόγους των χαρακτηριστικών της έρευνας που καθορίζονται από τον κανονισμό (ΕΟΚ) αριθ. 571/88·

(5) μια τροποποίηση των κατηγοριών οικονομικού μεγέθους των εκμεταλλεύσεων που εφαρμόζονται στην κοινοτική τυπολογία είναι κατάλληλη για να παρουσιάσει την ανάπτυξη στη διάρθρωση της γεωργίας εντός της Κοινότητας·

(6) τα μέτρα που προβλέπονται στην παρούσα απόφαση είναι σύμφωνα με τις γνώμες τόσο της κοινοτικής επιτροπής για το δίκτυο γεωργικής λογιστικής πληροφόρησης, όσο και της μόνιμης επιτροπής για τις γεωργικές στατιστικές,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα παραρτήματα ΙΙ και ΙΙΙ της απόφασης αριθ. 85/377/ΕΟΚ τροποποιούνται ως εξής:

1. Παράρτημα ΙΙ:

α) Ο τίτλος του μέρους Γ του τμήματος Ι αντικαθίσταται από το ακόλουθο κείμενο: "Κώδικες που ομαδοποιούν διάφορα χαρακτηριστικά τα οποία περιλαμβάνονται στην έρευνα διάρθρωσης των γεωργικών εκμεταλλεύσεων των ετών 1999/2000"

β) Στο μέρος Γ τμήμα ΙΙ, ο πίνακας αντιστοιχίας αντικαθίσταται από τον πίνακα παραρτήματος Ι της παρούσας απόφασης.

2. Παράρτημα ΙΙΙ:

Το μέρος Γ αντικαθίσταται από το κείμενο του παραρτήματος ΙΙ της παρούσας απόφασης.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 22 Οκτωβρίου 1999.

Για την Επιτροπή

Pedro SOLBES MIRA

Μέλος της Επιτροπής

(1) ΕΕ 109 της 23.6.1965, σ. 1859/65.

(2) ΕΕ L 174 της 2.7.1997, σ. 7.

(3) ΕΕ 220 της 17.8.1985, σ. 1.

(4) ΕΕ L 163 της 2.7.1996, σ. 45.

(5) ΕΕ L 56 της 2.3.1988, σ. 1.

(6) ΕΕ L 168 της 13.6.1998, σ. 29.

ΠΑΡΑΡΤΗΜΑ I

"ΙΙ. Αντιστοιχία μεταξύ των τίτλων των ερευνών διάρθρωσης και του δελτίου εκμετάλλευσης του δικτύου γεωργικής λογιστικής πληροφόρησης (FADN)

>ΘΕΣΗ ΠΙΝΑΚΑ>"

ΠΑΡΑΡΤΗΜΑ II

"Γ. ΚΑΤΗΓΟΡΙΕΣ ΟΙΚΟΝΟΜΙΚΟΥ ΜΕΓΕΘΟΥΣ ΤΩΝ ΕΚΜΕΤΑΛΛΕΥΣΕΩΝ

Οι εκμεταλλεύσεις ταξινομούνται ανά κατηγορίες μεγέθους, τα όρια των οποίων καθορίζονται παρακάτω.

>ΘΕΣΗ ΠΙΝΑΚΑ>

Οι κανόνες που καθορίζονται για την εφαρμογή στον τομέα του δικτύου γεωργικής λογιστικής πληροφόρησης και των κοινοτικών ερευνών για τις γεωργικές εκμεταλλεύσεις μπορούν να ορίζουν ότι μπορούν να ομαδοποιούνται οι παραπάνω κατηγορίες μεγέθους III και IV, μεγέθους V και VI, και μεγέθους IX και X.

Τα κράτη μέλη τα οποία, στην εφαρμογή του άρθρου 4 παράγραφος 1 του κανονισμού 79/65/ΕΟΚ, θέτουν ένα όριο του οικονομικού μεγέθους της εκμετάλλευσης για το πεδίο έρευνας του δικτύου γεωργικής λογιστικής πληροφόρησης που δεν συμπίπτει με τα όρια των κατηγοριών μεγέθους όπως παρουσιάζονται παραπάνω, θα υποδιαιρέσουν τις εν λόγω κατηγορίες σε υποκατηγορίες, τα όρια των οποίων θα αντιστοιχούν στα όρια που θα ορίζονται."